DA Den Europæiske Unions Tidende C 131/7

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2016/C 131/08)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»GARDA«

EU-nr.: IT-PDO-0217-01409 – 23.12.2015

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio di tutela olio Olio extravergine di oliva Garda DOP (konsortium for beskyttelse af olie med den beskyttede oprindelsesbetegnelse Garda, ekstra jomfruolie) Via V. Veneto 1 37010 Cavaion Veronese (VR) ITALIEN Tlf. +39 457235864 E-mail: info@oliogardadop.it

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☐ Andet [angives nærmere]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver en ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller tilsvarende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Mærkning

Punktummet:

»På det emballerede produkts etiket anføres følgende med tydelige og uudslettelige bogstaver, der skal være større end alle øvrige angivelser: »Garda« og »Beskyttet oprindelsesbetegnelse« eller forkortelsen »BOB.««

affattes således:

»På det emballerede produkts etiket anføres følgende med tydelige og uudslettelige bogstaver, der skal være større end alle øvrige angivelser: »Garda«. Betegnelsen »Garda« skal ledsages af EU's BOB-symbol, jf. Kommissionens gennemførelsesforordning (EU) nr. 668/2014 (3). Betegnelsen »Beskyttet oprindelsesbetegnelse« eller forkortelsen »BOB« kan stå på etiketten«.

Varespecifikationen er blevet tilpasset gældende EU-lovgivning, idet »Beskyttet oprindelsesbetegnelse« eller forkortelsen »BOB« ikke længere behøver at blive tilføjet i samme skriftstørrelse som produktets navn. Det er obligatorisk at anvende EU-symbolet, men valgfrit at tilføje betegnelsen »beskyttet oprindelsesbetegnelse« eller forkortelsen herfor, jf. artikel 12 i forordning (EU) nr. 1151/2012.

Punktummerne:

»Alle de i punkt 2, 4 og 6 omhandlede betegnelser, der står på etiketten, skal have bogstaver, hvis højde og bredde ikke overstiger halvdelen af højden og bredden på de bogstaver, der anvendes for den beskyttede oprindelsesbetegnelse »Garda«. Alle de i punkt 5 omhandlede betegnelser, der står på etiketten, skal have bogstaver, hvis højde og bredde ikke overstiger halvdelen af højden og bredden på de bogstaver, der anvendes for den supplerende geografiske betegnelse.«

affattes således:

»De i punkt 2 omhandlede betegnelser, der står på etiketten, skal have bogstaver i en størrelse, der ikke overstiger halvdelen af størrelsen på de bogstaver, der anvendes for den beskyttede oprindelsesbetegnelse »Garda«. Alle de i punkt 5 omhandlede betegnelser, der står på etiketten, skal have bogstaver af en størrelse, der ikke overstiger halvdelen af størrelsen på de bogstaver, der anvendes for den supplerende geografiske betegnelse.«

Denne ændring tager hensyn til producenternes behov for at frembyde deres produkter på en ensartet måde, selv om de er fremstillet i forskellige områder. Derfor er kravet om, at oprindelsesbetegnelsen »Garda« skal være skrevet med bogstaver, der er større end alle øvrige angivelser på etiketten, blevet opretholdt for at sikre, at navnet fremstår tydeligt på etiketten, mens det overlades til den erhvervsdrivende at bestemme størrelsen af de bogstaver, der skal anvendes til de andre angivelser.

Andet

E-mailadressen på kontrolinstansen, der fejlagtigt er angivet som csqa@.it, er blevet rettet til csqa@csqa.it.

6. Ajourført varespecifikation (kun for BOB og BGB)

http://www.politicheagricole.it/flex/cm/pages/ServeBLOB.php/L/IT/IDPagina/3335

ENHEDSDOKUMENT

»GARDA«

EU-nr.: IT-PDO-0217-01409 – 23.12.2015

BOB ( X ) BGB ( )

1. Betegnelse

»Garda«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Garda«, eventuelt ledsaget af en eller flere af de supplerende geografiske betegnelser »Bresciano«, »Orientale« eller »Trentino«, er forbeholdt ekstra jomfruolie med følgende egenskaber:

— farve, der varierer fra grøn til mere eller mindre udtalt gul

— let eller kraftigere frugtagtig lugt

— frugtagtig smag

— med en pikant, bitter eller mandelagtig nuance.

Vurdering af kemiske egenskaber:

— surhed (udtrykt i % oliesyre): højst 0,5 %

— maksimalt peroxidtal: ≤ 14 Meq O2/kg

Bedømmelse af organoleptiske egenskaber:

Medianinterval

Min. Maks. Frugtagtig/moden karakter > 0 ≤ 6 Mandelagtig > 0 ≤ 5 Bitter > 0 ≤ 5 Pikant > 0 ≤ 6

I bedømmelsen af de organoleptiske egenskaber skal medianen af mangler være lig nul.

3.3. Foder (kun for produkter af animalsk oprindelse) og råvarer (kun for forarbejdede produkter)

Ekstra jomfruolie med betegnelsen »Garda«, eventuelt ledsaget af en af de supplerende geografiske betegnelser »Bresciano«, »Orientale« eller »Trentino«, fremstilles af følgende olivensorter, som enten dyrkes alene eller sammen i olivenlundene inden for følgende grænser:

— mindst 55 % Casaliva, Frantoio og Leccino og højst 45 % andre sorter i samme olivenlund for betegnelserne »Garda«, »Garda Bresciano« og »Garda Orientale«

— mindst 80 % Casaliva, Frantoio, Leccino og Pendolino og højst 20 % andre sorter i samme olivenlund for betegnelsen »Garda Trentino«.

3.4. Specifikke etaper af produktionen, som skal finde sted i det afgrænsede geografiske område

Alle faser i produktionsprocessen (dyrkning og høst af oliven samt udvinding af olien) skal finde sted i det geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

For at bevare produktets særlige egenskaber i alle faser og sikre en produktion af høj kvalitet skal emballering af »Garda«-olie altid foregå i det område, der er afgrænset i artikel 4. Områdets producenter ved nøjagtigt, hvordan olien opfører sig i forarbejdnings- og emballeringsfasen; de kender varigheden af og metoden til filtrering og dekantering samt temperaturen ved tapningen. Emballering i det geografiske område efter afsluttet produktionsproces gør det således muligt at bevare de organoleptiske egenskaber, der uden denne sikkerhedsforanstaltning hurtigt ville forandre sig i kontakten med luftens ilt. Ekstra jomfruolie med den beskyttede oprindelsesbetegnelse »Garda« skal sælges i glas- eller metalbeholdere med et maksimalt indhold på 5 l.

3.6. Særlige regler for mærkning af det produkt, som betegnelsen henviser til

På det emballerede produkts etiket anføres følgende med tydelige og uudslettelige bogstaver, der skal være større end alle øvrige angivelser: »Garda«. Betegnelsen »Garda« skal ledsages af EU's BOB-symbol, jf. gennemførelsesforordning (EU) nr. 668/2014. Betegnelsen »Beskyttet oprindelsesbetegnelse« eller forkortelsen »BOB« kan stå på etiketten.

Denne angivelse kan eventuelt ledsages af en af de supplerende geografiske betegnelser »Bresciano«, »Trentino« eller »Orientale«, men kun hvis olien udelukkende er produceret af oliven fra det pågældende område, og presning og emballering finder sted i det nævnte område. På etiketten kan også anføres olivenlundenes geografiske beliggenhed, hvis produktet udelukkende er produceret af oliven høstet i de nævnte olivenlunde, og den supplerende geografiske betegnelse er anført på etiketten.

Brug af navne på virksomheder, områder og bedrifter samt disses geografiske beliggenhed er ikke tilladt, medmindre produktet udelukkende er produceret af oliven fra olivenlunde, der tilhører virksomheden.

Det er ikke tilladt til den beskyttede oprindelsesbetegnelse at føje benævnelser som »fine«, »scelto«, »selezionato« og »superiore« (fin, kvalitets-, særligt udvalgt og bedste kvalitet). Brug af navne, firmabetegnelser og private varemærker er tilladt, hvis de ikke er anprisende og ikke kan vildlede forbrugeren. Det er tilladt at afbilde Gardasøen.

På etiketten skal anføres produktionsåret for de oliven, som olien er udvundet af.

Betegnelsens logo skal være afbildet på etiketten.

4. Kort angivelse af det geografiske områdes afgrænsning

Produktionsområdet for »Garda« (beskyttet oprindelsesbetegnelse) ligger i provinserne Brescia, Verona, Mantova og Trento. I disse provinser drejer det sig om de områder, der støder op til Gardasøens bækken.

5. Tilknytning til det geografiske område

Det geografiske områdes egenart

Miljøfaktorer

Olivendyrkningen i området ved Gardasøen foregår i morænebakker fra istiden, som ligger rundt om Gardasøen og mod nord afgrænses af Alperne. Skråningerne ned mod søen eller mod syd anvendes næsten udelukkende til oliven- eller vindyrkning. Bjergenes nærhed sikrer regelmæssig nedbør over hele året, dog især om foråret og efteråret.

Klimaet i området, der er kraftigt påvirket af både den store sø og den beskyttelse, som bjergenes nærhed giver, er kendetegnet ved varme somre uden hedebølger og moderat kolde vintre. Klimaet er så mildt, at det minder om det milde middelhavsklima, og har lokale mikroklimaer. Olivenproduktionen ved Gardasøen er således det nordligst beliggende olivendyrkningsområde i verden. Søen dæmper temperaturudsvingene mellem nat og dag.

Menneskelige og historiske faktorer

Olivendyrkningstraditionen i området ved Gardasøen udgør en integreret del af befolkningens liv og madvaner og virksomhedernes indtægter, hvilket fremgår af talrige dokumenter.

Vidnesbyrd om befolkningens kendskab til olivendyrkning i lundene ved Gardasøen kendes tilbage fra renæssancen, hvor menneskets aktiviteter var med til at skabe det karakteristiske landbrugslandskab ved søen. Det var på det tidspunkt, at man begyndte at ændre skråningernes form ved at omdanne disse til egentlige terrasser, som er velegnede til dyrkning af oliven og er så karakteristiske, at området fra 1968 er blevet kaldt »Riviera degli Ulivi«, Olivenrivieraen.

Både forbrugere og producenter har fået for vane traditionelt at bruge en af de tre supplerende geografiske betegnelser »Bresciano«, »Trentino« eller »Orientale« for bedre at identificere »de tre områder, som har en særlig administrativ stilling — både historisk og med hensyn til landbrugstraditioner«, som der står i den oprindelige ansøgning.

Produktets egenart

Olie fra Gardaegnen og de oliven, der bruges til at fremstille den, er kendetegnet ved en smag og en duft, der er mindre intens og mere subtil end olie fra andre, mere sydligt beliggende og varmere områder, hvor der typisk dyrkes oliventræer.

Forbrugerne værdsætter især olien på grund af dens subtile, afbalancerede og harmoniske smag og for dens typiske, mandelagtige eftersmag, som gør den enestående i sin art og let at genkende blandt andre italienske olivenolier med beskyttet oprindelsesbetegnelse.

På grund af produktets enestående kendetegn bruges det i mange opskrifter, da den subtile smag ikke overdøver, men tværtimod fremhæver rettens smag. Den er ideel til retter med fisk, lyst kød, kogte eller rå grøntsager, bælgfrugter, friske og let modnede oste, kødcarpaccio eller »carne salada« (saltet kød), men også til desserter.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Takket være Alperne mod nord og den store sø (Italiens største) minder klimaet om middelhavsklimaet og mildner følgerne af det naturlige miljø, som på grund af Gardaområdets nordlige beliggenhed ellers ikke ville være egnet til dyrkning af oliventræer. Nedbøren, der er regelmæssigt fordelt over hele året, beskytter oliventræerne mod vandstress og hindrer vandmætning, der ville være skadelige for både træerne og oliens kvalitet. Skråningerne ned mod søen og mod syd opvarmes tidligt efter vinterens slutning, og oliventræernes vækstcyklus genoptages hurtigt. Disse jorder giver sammen med de middelhavsagtige meteorologiske og klimamæssige forhold i området ved Gardasøen oliven og olivenolie fra Gardasøen en smag og en duft, der er mindre intens og mere subtil end produkter, der fremstilles under de miljøforhold, der er typiske for de varmere og sydligere egne. Disse klima- og miljøforhold er med til at give olien en let, frugtagtig aroma med en mandelagtig eftersmag, der gør den enestående og gør det let for forbrugerne at skelne den fra andre italienske olivenolier med beskyttet oprindelsesbetegnelse.

I de forskellige områder omkring Gardasøen, fra det flade sletteland til bjergenes skråninger, findes der særlige mikroklimaer, der sikrer samme særlige egenskaber for al olie fra Gardaområdet, men der er alligevel »visse lokale organoleptiske forskelle; disse forskelle som kun eksperter kan registrere«.

Producenternes indgående kendskab til hele produktionsforløbet, lige fra arbejdet med jorden og anlæg af de traditionelle terrasser til dyrkningen af oliventræer og emballeringen af produktet, gør det muligt at bevare og beskytte produktets særlige egenskaber såsom dets milde smag og typiske, mandelagtige eftersmag.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EUT L 179 af 19.6.2014, s. 36.